รมว.พม.ลงพื้นที่ จ.พัทลุง ขับเคลื่อนงานลดความเหลื่อมล้ำตามนโยบายของรัฐบาล
มุ่งส่งเสริมสวัสดิการชุมชนถ้วนหน้า เพื่อเมืองลุงน่าอยู่อย่างยั่งยืน
พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ พร้อมด้วยคณะผู้บริหาร ลงพื้นที่จังหวัดพัทลุง เยี่ยมชมการขับเคลื่อนกิจกรรมบ้านนาโมเดล ซึ่งถือเป็นความร่วมมือสำคัญของชุมชน และหน่วยงานภาครัฐท้องถิ่น ในการร่วมกันแก้ไขปัญหาความเดือดร้อนของประชาชนในชุมชน ด้วยการจัดสวัสดิการชุมชนให้กับสมาชิกทุกคน ทั้งเด็ก เยาวชน ผู้สูงอายุ และผู้ด้อยโอกาส เพื่อช่วยเหลือเกื้อกูลกัน รวมถึงการแก้ไขปัญหาด้านที่อยู่อาศัยของผู้ด้อยโอกาสและผู้มีรายได้น้อยของชุมชนบ้านนา นอกจากนี้ ยังได้เป็นประธานในการเปิดงานสมัชชาสวัสดิการชุมชนคนเมืองลุงไม่ทอดทิ้งกัน ครั้งที่ 6 รวมพลังสร้างบ้านให้พี่น้องเรา ซึ่งเป็นการพบปะกันปีละครั้งระหว่างสมาชิกในการขับเคลื่อนงานกองทุนสวัสดิการชุมชนเพื่อนำเสนอผลการทำงานของขบวนองค์กรชุมชนและภาคี ประกาศทิศทางการพัฒนาของขบวนองค์กรชุมชนในจังหวัด การช่วยเหลือคนลำบากยากไร้ให้มีที่อยู่อาศัยที่มั่นคงจากความร่วมมือของทุกภาคส่วน เพื่อสร้างความสามัคคีและแก้ไขปัญหาหลายๆ ด้านของประชาชนทุกกลุ่มเป้าหมาย พร้อมมอบบ้านพอเพียงชนบท จำนวน 11 หลัง มอบกุญแจบ้านมั่นคงเมืองจำนวน 4 โครงการและ มอบเกียรติบัตรให้แก่กองทุนสวัสดิการชุมชน ระดับ A จำนวน 11 กองทุน 

สำหรับในปีนี้ กองทุนดังกล่าวจะมุ่งเน้นเรื่องการสร้างที่อยู่อาศัยให้แก่ผู้ด้อยโอกาสในจังหวัดพัทลุง ซึ่งเกิดจากการบูรณาการความร่วมมือของประชาชนทุกภาคส่วน ตามแนวทางประชารัฐของรัฐบาล โดยไม่ทอดทิ้งกัน